سشماسوراج په پاکستان کې د هندوانو جينکو تښتولو تفصيل غوښتی، په ټويټر د فواد چودري ځواب
د سيند صوبې د ګوټکي سيمې څخه د دوه کم عمره هندوانو جينکو د تښتول کېدو په اړوند د هند د بهرنيو چارو وزیر سشما سوراج ویلي هغې د پېښې په اړوند په پاکستان کې د هند د هايي کمېشر نه تفصيل غوښتی دی.
او د پاکستان د اطلاعاتو وزیر فواد چودري سوراج ته په ځواب کې ويلي هيله لري چې هغه (سوراج) په خپل هېواد کې د لږکيو سره ودریږي. د راپورونو ترمخه تېره اوونۍ د سيند صوبې په ګوټکي ضلع کې د هندوانو د مذهبي مېلې (هولي) په مهال هندو لږکيو احتجاج کړی او ويلي يې ؤ چې په ډهرکي علاقه کې دوه کم عمره هندوانې جينکۍ چې خوېندې دي تښتول شوي دي. وروسته ويل شوي دواړه خوېندې په زوره تښتول شوي په زوره پرې مذهب اسلام قبول کړی شوی او ودونه يې شوي دي. د هند د بهرنيو چارو وزيرې سشما سوراج په ټويټر ويلي، په پاکستان کې يې د خپل هايي کمشنر نه په دغه اړوند تفصيل غوښتی دی. او د دغه ټویټ په ځواب کې د پاکستان د اطلاعاتو وزير فواد چودري بيا ویلي، دا د خوشحالۍ خبره ده چې په هندي انتظاميه کې داسې خلک شته چې په بهر د لږکيو فکر لري. او نوموړي سوراج ته په مخاطب کولو سره ويلي هغه هيله څرګندوي چې سوراج به په خپل ملک کې د لږکيو سره ودريږي خو هغه به د ګجرات او جمو و کشمير په اړوند د فشار لاندې وي. سشما سوراج بيا چودري ته په ځواب کې ويلي، هغې يواځې د خپل هايي کمشنر نه د کم عمره هندوانو جينکو په زوره د مذهب بدلولو په اړوند تفصيل غوښتی او په دومره قدرې خبره ستا پرېشاني ستا د مجرمه ضمير څرګندونه کوي. فواد چودري ويلي، وزيراعظم د هندو جينکو د مالومولو په اړوند لارښوونه کړې ده چې هغه دې مالومې کړی شي او د پېښې پلټنې دې وکړی شي. د راپورونو ترمخه دغه دواړه هندوانې جينکې د سيند صوبې د ګوټکي ضلعې څخه د پنجاب صوبې رحیم يار خان ضلعې ته بوتلل شوي دي. په سيند صوبه کې له دې وړاندې هم داسې خبرونه مخې ته راغلي چې هندوانې جينکۍ په زوره تښتول کیږي مسلمانولی او ودونه ورسره کولی شي. خو د دغو خبرونو سره داسې ادعاوې هم کيږي چې ګنې دا جینکۍ په خپله مرضۍ اسلام قبولي او ودونه کوي.